ก.ล.ต. ฟัน FA บล.เคทีบี หลังบกพร่องในหน้าที่
ก.ล.ต.สั่งพักไลเซ่นส์ที่ปรึกษาทางการเงิน บล.เคทีบี พร้อมพนักงาน 1 ราย
4 ก.ค. 2559

คณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. สั่งพักการทำหน้าที่เป็นที่ปรึกษาทางการเงินของ บล.เคทีบี (ประเทศไทย)  และการทำหน้าที่ผู้ควบคุมการปฏิบัติงานปรึกษาทางการเงินของนางสาวพรรษชล กำพลวัชรา สังกัดบริษัทดังกล่าว เป็นเวลา 2 ปี เนื่องจากบกพร่องในการปฏิบัติงานที่ปรึกษาทางการเงินให้บริษัทหนึ่ง ในการเสนอขายหุ้นให้แก่ประชาชนเป็นครั้งแรก (IPO) รวมถึงบกพร่องในการทำหน้าที่เป็นที่ปรึกษาทางการเงินอิสระ (IFA) ของบริษัทจดทะเบียนอีกแห่งหนึ่งด้วย
ทั้งนี้ บล. เคทีบี (ประเทศไทย) ยังคงสามารถประกอบธุรกิจประเภทอื่น ๆ ได้ ตามที่ได้รับอนุญาตจาก ก.ล.ต.
ก.ล.ต. ตรวจสอบพบว่า บล. เคทีบี (ประเทศไทย) และนางสาวพรรษชล ปฏิบัติงานที่ปรึกษาทางการเงินในการเสนอขายหุ้น IPO ของบริษัทแห่งหนึ่ง บกพร่องใน 3 เรื่อง ดังนี้ (1) บกพร่องในการตรวจสอบหรือสอบทาน (due diligence) ในรายการขายเงินลงทุนที่มีนัยสำคัญต่องบการเงินของผู้ขออนุญาต และในการจ่ายค่าที่ปรึกษาออกไปจำนวนสูง ทั้งที่อาจไม่ได้รับบริการจริง ส่งผลต่อความรัดกุมการบริหารจัดการของผู้ขออนุญาต (2) ไม่ให้ความสำคัญต่อการจัดการรายการระหว่างกัน ที่อาจก่อให้เกิดความขัดแย้งทางผลประโยชน์และสร้างความเสียหายต่อผู้ขออนุญาต กรณีกลุ่มผู้ถือหุ้นรายใหญ่ของผู้ขออนุญาตมีหนี้คงค้างจำนวนที่มีนัยสำคัญกับงบการเงิน และ (3) ไม่ตรวจสอบการเปิดเผยข้อมูลสำคัญในแบบ filing ให้ถูกต้องและเพียงพอต่อการตัดสินใจของผู้ลงทุน เกี่ยวกับสาเหตุที่แท้จริงกรณีโรงงานผลิตปิดดำเนินการชั่วคราว ซึ่งอาจกระทบต่อรายได้และกำไรของผู้ขออนุญาตอย่างมีนัยสำคัญ
สำหรับการปฎิบัติงาน IFA  ก.ล.ต. ตรวจพบว่า บล. เคทีบี (ประเทศไทย) และนางสาวพรรษชล ไม่ใช้ความระมัดระวังรอบคอบในการทำ due diligence ข้อเท็จจริงของรายการได้มาซึ่งสินทรัพย์เยี่ยงผู้ประกอบวิชาชีพพึงกระทำ เพื่อให้ได้ข้อสรุปที่ถูกต้องครบถ้วนก่อนทำรายงานความเห็นของ IFA โดยเปิดเผยและให้ความเห็นทั้งที่ข้อมูลการทำรายการที่เผยแพร่ผ่านระบบข่าวของตลาดหลักทรัพย์แห่งประเทศไทย และสัญญาที่เกี่ยวข้องกับการได้มาซึ่งสินทรัพย์แตกต่างกันอย่างมีนัยสำคัญ นอกจากนี้ ยังไม่ได้ทำ due diligence ความเหมาะสมเกี่ยวกับสมมติฐานในการประเมินราคาสินทรัพย์
ข้อบกพร่องข้างต้นของ บล. เคทีบี (ประเทศไทย) และนางสาวพรรษชล เป็นการไม่ปฏิบัติตามประกาศสำนักงานว่าด้วยการให้ความเห็นชอบที่ปรึกษาทางการเงินและขอบเขตการดำเนินงาน ก.ล.ต.จึงสั่งพักการให้ความเห็นชอบเป็นที่ปรึกษาทางการเงินราย บล.เคทีบี (ประเทศไทย) และผู้ควบคุมการปฏิบัติงานที่ปรึกษาทางการเงินราย นางสาวพรรษชล ตลอดระยะเวลาการให้ความเห็นชอบที่ยังเหลืออยู่ และกำหนดระยะเวลาไม่รับพิจารณาคำขอความเห็นชอบในครั้งต่อไป เป็นระยะเวลาทั้งหมด 2 ปี นับแต่วันที่ 30 มิถุนายน 2559